Hraško, Igor, poslanec NR SR (2013-12-16):
Ďakujem pekne, pani predsedajúca. Takže možno len niekoľko príkladov, z čoho sa vychádzalo pri príprave tohto zákona. Ako som spomínal, cieľom návrhu zákona je priniesť opatrenia pre vyššiu ochranu vlastníkov bytov a zlepšenie susedských vzťahov. K zlepšeniu susedských vzťahov určite neprispieva situácia, kedy niekto si myslí, že bude druhým robiť zle a že tým niečo dosiahne, trebárs. No a zle môže robiť viacerými spôsobmi. Jeden konkrétny príklad, ktorý vlastne viedol aj k tomuto, je, že človek môže druhého suseda obťažovať neprimeraným hlukom. Samozrejme, máme stanovené normy, hlukové, ktoré sa musia dodržiavať v rámci dobrých susedských vzťahov a samozrejme v rámci spolunažívania. To znamená, že pokiaľ neprekročíte určité hladiny hluku, tak vlastne ste v norme, dodržiavate zákon, ktorý je v súčasnosti platný. Ale môže dôjsť k situácii, že ten hluk, ktorý je potrebný na prekročenie tej pomyselnej hranice, kedy už by mohol byť dotyčný postihovaný za to, že tú hladinu prekročil, tak v tej hladine, k prekročeniu tej hladiny zvuku alebo hluku nedôjde. Ale tento hluk môže trvať povedzme od rána až do večera. A v tomto prípade by sa tento hluk mohol stať obťažujúcim a naozaj, pokiaľ je to ešte hluk, ktorý je nepríjemný, tak samozrejme, je to určite obťažujúce. V tomto prípade zákon na tento stav nemyslel. A preto sa vlastne zakotvilo (Na zdravie!), zakotvil vlastne aj ten paragraf, že pokiaľ ide o sústavný, alebo teda sústavné vykonávanie tohto hluku. Navrhujeme teda preto zakotviť do Občianskeho zákonníka povinnosť vlastníka veci zdržať sa sústavného obťažovania iného, ako aj sústavného narušovania pokojného bývania iného vrátane narušovania takéhoto pokojného bývania iného nad mieru primeranú pomerom. Nad mieru primeranú pomerom, to v podstate už zakotvené je, samozrejme, ale ide o tú druhú časť, kedy išlo o sústavnosť narušovania. Toto myslím, že rieši aj ten stav, keď sa tuná hovorilo o tom, že či v nedeľu používať kosačky alebo nepoužívať kosačky. V každom prípade, ak má niekto trávnik, ja neviem, 5 krát 8 metrov, tak to sa ešte povedzme možno zvládnuť dá, ale pokiaľ má niekto veľkú záhradu a bzúka s motorovou kosačkou pol dňa, tak to už môže byť, samozrejme, obťažujúce. A tam je už ale tá klauzula toho „sústavného obťažovania“. Takže pokiaľ si niekto urobí veci rýchlo, tak v tom prípade sa nič nedeje. A pokiaľ samozrejme neprekračuje hladinu hluku, tak je to v poriadku. Zákon už bol pripravený a oslovila ma skupina občanov, zhodou okolností v Bratislave, v Starom Meste, kde im pred panelákom vyrástlo cvičisko psov. Nestretol som sa tuším v iných mestách s takým javom, že by cvičisko takéhoto charakteru bola vsadené priamo do intravilánu mesta. Väčšinou sa tieto cvičiská dávajú mimo mesta, aby teda nerušili nikoho, pretože psy, ktoré sa tam cvičia, štekajú, aj sú cvičení v podstate niektorí na uznanie signálov a tak ďalej, takže ten štekot tam je enormný. A samozrejme, pokiaľ je tam koncentrácia vyššia ľudí, ktorí tam chodia cvičiť psov, tak jednak jednotlivé plemená sa nemusia znášať, jednak záleží od povahy psa, potom môže dochádzať k intenzívnemu hluku práve z tohto psieho brechotu. A na sídlisku ešte sa práve ten brechot stupňuje tým, že je to uzavretý priestor a dochádza ešte aj k ozvenám. Takže zistil som, že tento zákon by práve vyriešil aj tento problém, pretože ide hlavne o narušovanie teda toho obťažovania tým, že niektorí psičkári aj tak, teda napriek tomu, že tam sú stanovené nejaké časy pobytu na tomto skúšobnom cvičisku, tak nedodržiavajú tieto časy a stáva sa teda, že tie psy tam štekajú, najmä vo večerných hodinách a veľmi intenzívne, a už je to pre niektorých obťažujúce. Takže obyvatelia tejto bytovky sa mňa obrátili a povedal som im, že teda je to, táto novela zákona by mala riešiť aj tento problém. Ďalší problém, ktorý sa rieši týmto, touto novelou občianskeho zákona, Občianskeho zákonníka, je prenajímanie bytov ďalším osobám. Je možnosť práva prenajímateľa bytu požadovať, aby v byte žil len taký počet osôb, ktorý je primeraný veľkosti bytu a nebráni tomu, aby všetky osoby mohli riadne užívať byt a žiť v hygienicky vyhovujúcich podmienkach. Stávalo sa, že majiteľ bytu prenajal niekomu ďalšiemu tento byt na, prenajal byt na používanie a zrazu sa teda okrem jedného človeka do toho bytu nasťahovalo ďalších niekoľko osôb. Ešte povedzme, samozrejme, záleží od veľkosti bytu, ale predstavme si trojizbový byt, kde sa naraz zrazu vyskytuje povedzme šesť, sedem, prípadne viac osôb. V prípade detí je to dosť predstaviteľné, pretože tam ani veľký problém nie je, pretože v jednej izbe tri deti sú bežné aj v bežných domácnostiach. Ale skôr sa tu jedná o dospelé osoby a najmä povedzme o robotníkov, ktorí môžu mnohokrát vytvárať aj nejaké nepríjemné prostredie, ale môže sa jednať aj o iné skupiny osôb, kedy vlastne týchto osôb je v byte naozaj neprimerane veľa a jeden byt okupuje povedzme aj 12 osôb. A už dospelých osôb. Je to naozaj veľa. Pamätám si to ja zo svojich začiatkov, keď som začal pracovať tu v Bratislave, bývalo nás šesť v prenajatom byte. Samozrejme, všetko bolo v poriadku a problémy vždycky nastávali trošku ráno, keď sme odchádzali do práce, vystriedať sa práve v rámci hygieny v sociálnych zariadeniach. Ale režim sa našiel a dalo sa to vydržať. Každý prichádzal a, odchádzal ráno, prichádzal až večer, takže do toho bytu sa chodilo naozaj len spať. Takže nebol to až taký problém. Ale máme tu určitú skupinu osôb, ktorá, ktorej nevadia takéto zvláštne podmienky a mnohokrát obťažujú aj iných užívateľov bytov, alebo hlavne majiteľov bytov. Ako som spomínal, jedná sa skôr o prenajaté byty, takže nejedná sa o rodinu trebárs, ktorá má viacero, viacpočetnú rodinu, ktorá má viacej detí. Takže nejedná sa skôr o takéto stavy, ale skôr sa jedná o to, že keď sa prenajíma byt, aby sa tam nenasťahovalo príliš veľa obyvateľov, aby tie hygienické podmienky naozaj ešte boli znesiteľné. Návrh zákona na základe podnetov verejnosti tiež riešil aj problematiku neplatičov do fondu prevádzky, údržby a opráv. Účelom navrhovaného zverejnenia zoznamu neplatičov je zvýšenie odvádzania preddavkov do fondu prevádzky, údržby a opráv vlastníkmi bytov a nebytových priestorov v dome, urýchlenie úhrady nedoplatkov a tiež preventívna funkcia. V dôsledku prijatia tejto právnej úpravy by sa zefektívnila prevádzka údržby a opravy spoločných častí domu, spoločných zariadení, spoločných nebytových priestorov, príslušenstva, ako aj obnova, modernizácia a rekonštrukcia domu a podobne. Táto časť novely zákona nemá teda represívny charakter, ale skôr preventívny charakter. To znamená, že ľudia, keď si budú vedomí toho, že ich mená budú zverejnené na tej pomyselnej tabuli, v tomto prípade to môžme nazvať aj tabuľa hanby, tak si budú svoje záväzky určite uhrádzať v stanovenom čase. Samozrejme môže sa stať, že niekto sa dostane do ťažkej situácie alebo do ťažšej, príde o zamestnanie, zrazu mu vzniknú nejaké nedoplatky. Ale situácia sa môže riešiť. Je tam tá lehota naozaj dosť veľká, pretože až k polroku budúceho roka sa vlastne zverejňujú neplatiči za predchádzajúci kalendárny rok. To znamená, že tam medzitým môže dôjsť aj k vysporiadaniu všetkých týchto náležitostí a tým pádom tá tabuľa hanby, pomyselná, ani nemusí byť. V konečnom dôsledku tí, ktorí sa ocitnú na tej tabuli, tak zase, aby bolo takou výstrahou pre nich, že tam budú zverejnení, že sú neplatičmi. No a pokiaľ vieme, že tam je viacero mesiacov nedoplateného, tak môže dôjsť aj k istým právnym úkonom s užívaním bytu zo strany spoločenstva vlastníkov bytov. Takže naozaj veľmi jednoduché a vzhľadom na to, že predmet návrhu zákona nie je upravený v práve Európskej únie, netreba sa mi ani vyjadrovať k nejakým ďalším bodom v dĺžke zlučiteľnosti. Takže sú to naozaj veľmi jednoduché veci, ktoré riešia aktuálnu situáciu a pomôžu určite mnohým občanom a obyvateľom Slovenska. A myslím, že táto novela by mohla aj zlepšiť do budúcnosti susedské vzťahy práve preto, že by nemalo už na základe tohto dochádzať k obťažovaniu navzájom sa susedov. Takže to je všetko. Ďakujem vám za pozornosť a budem sa uchádzať o podporu tohto zákona.